Document ID: 31975R0388

NEUVOSTON ASETUS (ETY) N:o 388/75,
annettu 13 päivänä helmikuuta 1975,
hiilivetyjen viennin kolmansiin maihin ilmoittamisesta komissiolle
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 5 ja 213 artiklan,
ottaa huomioon komission ehdotuksen,
ottaa huomioon edustajakokouksen lausunnon,
ottaa huomioon talous- ja sosiaalikomitean lausunnon,
sekä katsoo, että
yhteisen energiapolitiikan luominen on yksi yhteisölle asetetuista tavoitteista, ja komission tehtävänä on ehdottaa toteutettavia toimenpiteitä tämän tavoitteen saavuttamiseksi,
yhteisön hankintoja koskevan yleiskuvan saaminen on yksi tämän politiikan osatekijöistä, erityisesti, jotta komissio voi tehdä tarvittavat vertailut,
tämän tehtävän suorittaminen edellyttää, että raakaöljyn, öljytuotteiden ja maakaasun vienti tunnetaan sekä menneen että tulevan kehityksen osalta mahdollisimman tarkasti; näiden tuotteiden alkuperän, määräpaikan ja laadun tarkka tunteminen on myös välttämätöntä,
tämän vuoksi jäsenvaltioiden on toimitettava komissiolle tilastotiedot kuluneen puolivuotiskauden viennistä ja yleisarvio seuraavalle vuodelle suunniteltua vientiä koskevista tiedoista mahdollisine huomautuksineen; tässä tarkoituksessa kyseisten henkilöiden ja yritysten on toimitettava jäsenvaltioille tiedot tämän velvollisuuden täyttämiseksi,
komissiolle on varattava mahdollisuus lyhentää tietojen toimittamiselle tarkoitettuja määräaikoja, muuttaa ilmoitusten kattamia kausia ja pyytää mahdollisesti väliaikaisesti yritystä toimittamaan arvioita,
komission olisi annettava tarkentaa tarvittaessa tiettyjä yksityiskohtaisia soveltamissääntöjä, kuten laadittavien ilmoitusten muotoa ja sisältöä, ja
on varmistettava, että tässä asetuksessa säädettyjä velvollisuuksia noudatetaan ja kerättyjä tietoja käsitellään luottamuksellisesti,
ON ANTANUT TÄMÄN ASETUKSEN:
1 artikla
1. Jäsenvaltioiden on ilmoitettava komissiolle seuraavien edellytysten ja liitteessä I vahvistettujen yksityiskohtaisten sääntöjen mukaisesti 2 artiklan säännösten perusteella keräämänsä tiedot yhteisen tullitariffin nimikkeeseen 27.09 ja alanimikkeeseen 27.10 A, B, C, I ja C II kuuluvasta raakaöljystä ja öljytuotteista ja alanimikkeeseen 27.11 B II kuuluvasta maakaasusta:
a)
viimeistään 30 päivänä syyskuuta ja 31 päivänä maaliskuuta yrityskohtaisesta viennistä edellisen puolen kalenterivuoden ajalta,
b)
yleisesti viimeistään 31 päivänä joulukuuta vuosittain kaikesta seuraavalle vuodelle arvioidusta viennistä kaikkien kyseisen jäsenvaltion yritysten osalta.
Jäsenvaltiot voivat liittää ilmoituksiinsa mahdollisia huomautuksia.
2. Tässä asetuksessa viennillä tarkoitetaan raakaöljyn, öljytuotteiden ja maakaasun lähtemistä yhteisön tullialueelta, lukuun ottamatta sellaisia tuotteita, jotka ovat suspension tai tullien tai muiden viennistä kannettavien maksujen palautuksen sisältävän järjestelmän alaisia, erityisesti, jos on kyse tullivarastoista, vapaa-alueista, väliaikaisesta maahantuonnista, passituksesta tai sisäisestä jalostuskaupasta, jonka määräpaikkana ovat kolmannet maat.
2 artikla
Edellä 1 artiklassa määritellyn velvollisuuden täyttämiseksi jokainen henkilö tai yritys, joka on vienyt tai aikoo viedä yhteisöstä vuosittain vähintään 100 000 tonnia raakaöljyä ja öljytuotteita tai vastaavan määrän maakaasua, on velvollinen ilmoittamaan tiedot liitteessä II vahvistettujen yksityiskohtaisten sääntöjen mukaisesti jäsenvaltioille, joista vienti on tapahtunut tai suunniteltu tapahtuvaksi:
a)
vuosittain 15 päivään syyskuuta ja 15 päivään maaliskuuta mennessä viennistä edellisen puolen kalenterivuoden ajalta,
b)
vuosittain 15 päivään joulukuuta mennessä seuraavalle vuodelle arvioidusta viennistä.
3 artikla
Jotta komissio voisi arvioida hankintatilannetta jäsenvaltioiden on komission määrittelemien yksityiskohtaisten sääntöjen mukaisesti laadittava:
P 1 ja 2 artiklassa säädetyt ilmoitukset lyhennetyissä määräajoissa tai muutetuille kausille,
P 1 artiklan 1 kohdan b alakohdassa säädetyt ilmoitukset tarvittaessa väliaikaisesti ja yrityskohtaisesti.
4 artikla
Komissio valtuutetaan tässä asetuksessa ja sen liitteissä vahvistetuissa rajoissa antamaan soveltamissäännökset 1, 2 ja 3 artiklassa säädettyjen ilmoitusten muodosta, sisällöstä ja muista yksityiskohtaisista säännöistä.
5 artikla
Komissio esittää neuvostolle yhteenvedon tiedoista, jotka on saatu tämän asetuksen mukaisesti.
6 artikla
Tämän asetuksen mukaisesti lähetetyt tiedot ovat luonteeltaan luottamuksellisia. Tämä säännös ei estä julkaisemasta yleisiä tietoja tai yhteenvetoja, jotka eivät sisällä yksittäisiä tietoja yrityksistä.
7 artikla
Jäsenvaltioiden on toteutettava aiheelliset toimenpiteet 2, 3 ja 6 artiklasta johtuvien velvollisuuksien noudattamisen varmistamiseksi.
8 artikla
Tämä asetus tulee voimaan kuukausi sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä helmikuuta 1975.

Labels: 12
3
14